**ליאת הר לב** (נולדה ב-9 באוגוסט 1979 ברעננה) היא שחקנית, קומיקאית ומדבבת ישראלית, זוכת שלושת פרסי האקדמיה הישראלית לטלוויזיה לשחקנית הקומית הטובה ביותר על משחקה בסדרה הקומית "הפרלמנט" ו"אלישע".

ביוגרפיה
--------

הר לב נולדה ברעננה, הבכורה משתי בנותיהם של ורד (לבית וינברגר), מנהלת מכון קוסמטיקה, ואילן הר לב (עברות של הרצברג), סוכן ביטוח.

בנערותה הייתה חניכה בתנועת הנוער "המחנות העולים". סיימה את הלימודים בתיכון אוסטרובסקי במגמת פיזיקה-מתמטיקה.

את שירותה בצה"ל עשתה כמדריכת חי"ר בבסיס הסמוך לירוחם. למדה בסטודיו למשחק ניסן נתיב וסיימה את לימודיה שם בשנת 2004.

### קריירה בתיאטרון

את תחילת דרכה כשחקנית עשתה בתיאטרון. היא השתתפה בהצגות "אונור" (2005), "קפה ערבה" (2006) ו"סינית אני מדברת אליך" בתיאטרון בית ליסין; "השתיקה" מאת אילנה וייזר-סנש ו"הצמא והרעב" מאת אז'ן יונסקו בתיאטרון חיפה (2005); "רביזור" בתיאטרון תמונע (2006); "מובטל נולד" בתיאטרון גבעתיים; בשנת 2007 השתתפה בהצגה "התיבה" ובשנת 2008 שיחקה בהצגה "הגיל הנכון לאהבה" מאת יאיר לפיד, בתיאטרון הקאמרי.

ב-2009 החלה לשחק בהצגה "הבדלה" בתפקיד שרה׳לה בתיאטרון הקאמרי ובהצגה "הנה עולה האור מאחוריי" מאת  עודד ליפשיץ, שזכתה בפרס הראשון ב'פותחים במה' של תיאטרון בית ליסין לשנת 2010.

החל מ-2012, שיחקה בהצגה "סטמפניו" בתיאטרון הקאמרי, בתפקיד אתל-חיה.

### קריירה טלוויזיונית וקולנועית

בשנת 2005 שיחקה בסרט הקצר של נדב לפיד, "כביש". שנה אחר כך, גילמה את תרצה (בצעירותה) בסדרת הדרמה "חברות הכי טובות", שהתבססה על מחזה מאת ענת גוב באותו שם.

בשנת 2007 השתתפה בסדרות הילדים "הפיג'מות בקפה קר-סול", "העיר שלנו" ו"המובילים", ובסדרה "החיים זה לא הכל". היא שיחקה גם בסדרה "החבר׳ה הטובים" בשנת 2002, בתפקיד החברה של אחות של שלומי.

פריצתה המשמעותית התרחשה בסדרת הקומדיה "רמזור", ששודרה החל משנת 2008 בערוץ 2 (קשת). הר לב גילמה בסדרה את דמותה של טלי, בת זוגו של אמיר (אדיר מילר). באותה שנה שיחקה בשעשועון הפארודי "חידון האשליות", שהפיק שי שטרן בערוץ 24 הישן.

בשנת 2009 השתתפה בתוכניתם של שרון טייכר וערן זרחוביץ' "שינויים בלוח השידורים" ששודרה בערוץ 10, בתפקיד מוריאל. בשנים הבאות המשיכה את שיתוף הפעולה עם הצמד, בין השאר ב"תוכנית הערב" ברדיו תל אביב וב"חותרים למגע" בגלי צה"ל. במסגרת התוכנית חיקתה את הדס שטייף בפרודיה על פינת הפלילים של "בוקר טוב ישראל", דמות אותה הביאה גם לעונה העשירית של "ארץ נהדרת". באותה שנה שיחקה בסדרה "חשופים" בתפקיד רותי.

בשנת 2010 השתתפה בסרט האימה הישראלי הראשון "כלבת".

בשנת 2011 שיחקה בסדרת הילדים "בית ספר למכשפים" בערוץ לוגי. באותה שנה החלה להשתתף בסיטקום "סברי מרנן", בתפקיד מיכל רוזן, אשתו של איתמר (יניב פולישוק).

בשנת 2012 השתתפה בסדרה הקומית "הפרלמנט", בתפקיד אירנה, בת זוגו של שאולי (אסי כהן), תפקיד שזיכה אותה לאחר מכן בפרס האקדמיה הישראלית לטלוויזיה. באותה שנה הצטרפה לצוות תוכנית הסאטירה "ארץ נהדרת", בה מבצעת שלל חיקויים של דמויות שונות - בין היתר של איילת שקד.

ב-2016 כיכבה בסדרת המתח "עקרון ההחלפה" של עודד דוידוף אשר שודרה ב-HOT3.

החל מ-2017 החלה לשחק לצד יובל סמו בסדרת הילדים "אלישע", בתור אנפה ג'קסון, יועצת בית הספר "הרצל".

ב-2021 החלה לגלם את חמוטל בסדרת הנוער "מי פה הבוס?", המשודרת בכאן חינוכית. משנת 2015 עד 2022 הר לב הייתה הפרזנטורית של חברת האשראי "כאל".

באוקטובר 2023 השתתפה בהקלטה המחודשת לשיר "יותר מזה אנחנו לא צריכים" של שלמה ארצי עם שאר משתתפי "ארץ נהדרת", לזכר הנרצחים ולמען החטופים והנעדרים במלחמת חרבות ברזל.

### קריירת דיבוב

לצד קריירת המשחק, הרבתה הר לב לדבב בסרטים שונים, בעיקר לילדים. בין השאר דיבבה את ג'יזל בסרט "מכושפת" (לצד ליאל קולט ששרה את שיריה של ג'יזל), את הבובה ברבי בסרט "צעצוע של סיפור 3", את גברת המילטון בסדרה "טום", וכן השתתפה בסדרות כגון "ויטץ'", "גלקטיק פוטבול", "בי הגדולה מכולם!", "סיילור מון", "טוקיו מיו מיו", "סוכן מיוחד אוסו", "החיים היפים של זאק וקודי", "הניצוצות של מאור" ועוד.

בשנת 2013 דיבבה את הסוכנת לוסי וילד בסרט "גנוב על המיניונים".

חיים אישיים
-----------

הר לב נשואה לשחקן בועז קונפורטי. שניהם גילמו יחד את ברבי ובן זוגה קן בדיבוב העברי של "צעצוע של סיפור 3". לזוג בן ובת והם מתגוררים ברמת השרון.

לליאת יש ילד אחד בשם עילי

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ליאת הר לב** |
| ויקישיתוף תמונות ומדיה בוויקישיתוף: **ליאת הר לב** |

* ליאת הר לב, ברשת החברתית אינסטגרם
* ליאת הר לב, במיזם "אישים" לתיעוד היצירה הישראלית
* ליאת הר לב, במסד הנתונים הקולנועיים IMDb (באנגלית)
* ליאת הר לב, באתר "אידיבי", מאגר הידע העברי לקולנוע ישראלי ועולמי
* נועה רום, לא עוצרת באדום, באתר ynet, 19 במרץ 2008
* נמרוד דביר, שידורים בצבע: ריאיון עם יעל שרוני וליאת הר לב, באתר nrg‏, 30 במאי 2011
* ניר שאולוף, משהו טוטלי: ליאת הר לב הולכת עד הסוף, באתר nrg‏, 21 באפריל 2012
* ענת מוניץ, מתאהבת עד כלות, באתר הבמה, 14 במאי 2012
* אלקנה שור, קורעת לב: ליאת הר לב גונבת את ההצגה ב"פרלמנט", באתר nrg‏, 27 ביולי 2012
* מלי זיידמן, לא, אין לתאר: ליאת הרלב היא השוס העונתי של "ארץ נהדרת", באתר nrg‏, 18 בפברואר 2013
* רן בוקר, ליאת הרלב לא כוכבת, אבל ליהיא האשטאג כן, באתר ynet, 5 במרץ 2014
* מלי זיידמן, בקטע אחר, באתר את, 3 בספטמבר 2014
* ערן סויסה, קו הר לב, באתר ישראל היום, 6 במרץ 2015
* איתי סגל, פסגת הר לב, באתר ynet, 2 בספטמבר 2016
* הדס בשן, ליאת הר לב: "לא כולם חייבים לעשות ילדים, יש אנשים שרוצים למצות את המסטיק של החיים", באתר את, 3 בפברואר 2019

הערות שוליים
------------

1. ↑  אלקנה שור, קורעת לב: ליאת הר לב גונבת את ההצגה ב"פרלמנט", באתר www.makorrishon.co.il, ‏27/7/2012
2. ↑  שי דיין, זוכי פרס האקדמיה בתחום הטלוויזיה 2003-2020, באתר www.israelfilmacademy.co.il
3. ↑  *שלמה ארצי וארץ נהדרת - יותר מזה אנחנו לא צריכים 2023*, נבדק ב-2023-10-26
4. ↑  הקומיקאית ליאת הר לב ובעלה השחקן בועז קונפורטי מתגרשים? | TMI, באתר , ‏2023-08-21
5. ↑  יפעת הללי אברהם, ‏ישועות רכות: ליאת הר לב ילדה בן ראשון, באתר ‏מאקו‏, 15 בפברואר 2016

| ארץ נהדרת  |
| --- |
| כותבים ראשיים ויוצרים | דוד ליפשיץ • מולי שגב • אסף שלמון |
| משתתפים קבועים | מריאנו אידלמן • ליאור אשכנזי • גיה באר גורביץ' • רועי בר-נתן • ירון ברלד • ליאת הר לב • עלמה זק • ערן זרחוביץ' • שחר חסון • תום יער • שני כהן • אורי לייזרוביץ' • יובל סמו • אלי פיניש • טל פרידמן • איל קיציס • אסי כהן • תמיר בר |
| משתתפי עבר | אורנה בנאי • אודי כגן • מאור כהן • דב נבון • יעל פוליאקוב • אילן פלד |
| הפקות ספין-אוף | זוהי סדום • הפרלמנט • עוד כותרות |
| ראו גם | ארץ נהדרת - דמויות • מתוקה מהחיים • שאולי ומלחמת האזרחים • שאולי • ניר וגלי • ערוץ הכיבוד • רועי כפרי |

|  |  |  |
| --- | --- | --- |
| **הקודם**:**2012 - קלרה ח'ורי ("עבודה ערבית")** | **פרס האקדמיה לטלוויזיה - השחקנית הטובה ביותר בסדרה קומית 2013, 2014 - ליאת הר לב ("הפרלמנט")** | **הבא**:**2015 - מירי אלוני ("להרוג את הסבתא")** |